آمریکا بیرلشمیش دؤولتلرینده آغ ائو میللی گوونلیک شوراسی استراتژیک ارتباط سورملوسو جان کربی، آمریکا عسگرلرینین سوریه‌ده‌کی وظیفه‌سینه داوام ائدجگینی ایفاده ائتدی.
سی‌بی‌اس تلویزیونونون فیس ده نیشین آدلی پروگرامینا قاتیلان کربی، آمریکانین سوریه‌ده‌کی عسگری تاسیسلرینه قارشی سالدیریلارلا باغلی اولاراق،
"بو، میلیتان قروپلارین جدی بیر سالدیریسی ایدی و باشقان (جو بایدن)، بونونلا باشا چیخماق اوچون سرعتلی و جسورجا، اؤنملی اؤلچوده قارشیلیق وئردی" دئدی.
"سوریه‌ده میندن آز عسگریمیز وار و بونلار بؤیوک اؤلچوده آزالمیش اولسا دا هله ائتکیلی و قایغی وئریجی اولان بو شبکه‌نین (داعش) آرخاسینا دوشور" دئیه‌ن کربی، بونا گؤره آمریکا بیرلشمیش دؤولتلرین عسگرلرینین سوریه‌ده‌کی وظیفه‌سی باشیندا قالاجاقلارینی، بایدنین آمریکا عسگرلرینی سوریه‌ده توتماغا "کسین قرارلی" اولدوغونو سؤیله‌دی.
کربی، ایران دستکلی میلیس قروپلارین، ۲۳ مارس‌دا عراق و سوریه‌ده‌کی آمریکا پرسنلینه و تاسیسلرینه تشکیل ائتدیگی سالدیریلارا قارشی، بایدنین لازیم گؤرمه‌سی حالیندا علاوه قارشیلیقلارین دا احتیمالیندان بحث ائتدی.
"بو هفته بورادا، آمریکانین خالقیمیزی قوروماق اوچون هر زامان قرارلی داوراناجاغینی گؤستردیک" ایفاده‌سینی ایشله‌دن کربی، بو مئساژین، مخاطبینه "یوکسک سسله و آچیق بیر شکیلده" گؤندریلدیگینی وورغولادی.
۲۵ مارس‌دا سوریه‌نین دیرالزور بؤلگه‌سینده ایران دستکلی خاریجی تروریست قروپلارین وارلیق گؤستردیگی بؤلگه‌لردن آمریکا گوجلرینین قونوشلاندیغی عمر نفت و کونیکو گاز ساحه‌لرینه راکت سالدیریلاری ائدیلمیشدی.
